1917 йылдың 17 декабрендә 3-сө Бөтә башҡорт ойоштороу ҡоролтайы «Милиция тураһында һәм милиция идаралығы тураһында положение» ҡабул итә, уға ярашлы милиция идаралығы ике өлөшкә бүленергә тейеш була — ҡала милицияһы һәм кантон башҡармаһы ҡарамағындағы милиция. Граждандар һуғышы барышында, 1918 йылдың июлендә Башҡортостан автономияһының кантондарында тәртип тотоу маҡсатында ирекле отрядтар ойошторола Башҡорт хәрби шураһы эргәһендә ирекле отрядтарҙың айырым бүлегенә буйһонған. Хәрби хәрәкәттәре тамамланыу менән отрядтарҙы кантон милиция органдарына үҙгәртеү һәм уларҙы Башҡорт Хөкүмәтенең эске эштәр бүлеге ҡарамағына тапшырыу күҙ уңында тотолған.